በማዕቀፍ ግዥው ላይ የሚስተዋሉ ችግሮችን ለመቅረፍ እየተሰራ ነው – መንግሥት
የማዕቀፍ ግዢ ተጠቃሚ መስሪያ ቤቶች ከግዥ ጋር በተያያዘ የሚያነሱትን ቅሬታ ለመፍታት የሚያስችሉ ስራዎች እየተሰሩ መሆናቸውን የመንግሥት ግዥና ንብረት ማስወገድ አገልግሎት አስታወቀ ፡፡ቅሬታዎች የሚነሱት ከአቅርቦት ጋር በተያያዘ እንጂ በግዥ መጓተት ምክንያት አለመሆኑን አገልግሎቱ ገልጿል፡፡የማዕቀፍ ግዥ ተጠቃሚ መስሪያ ቤቶች የሚፈልጓቸውን እቃዎችና አገልግሎቶች  በተፈለገው ጥራት፣ ጊዜና፣ መጠን አለማግኘታቸው በዕለት ከዕለት ስራቸው ላይ እንቅፋት እንደፈጠረባቸው ቅሬታ ያነሳሉ፡፡የፌደራል ዋና ኦዲተር ለህዝብ ተወካዮች ምክር ቤት ባቀረበው የ2008 በጀት ዓመት የባለበጀት መስሪያ ቤቶች የሂሳብና ክዋኔ ኦዲት የተጠቃለለ ሪፖርት የመንግሥት መስሪያ ቤቶች የጠየቁት ዕቃ በሚፈለገው መጠንና ጊዜ እየቀረበላቸው አለመሆኑን ለናሙና ከወሰዳችው መስሪያ ቤቶች ማረጋገጡን ይፋ አድርጓል፡፡የመንግሥት ግዢና ንብረት ማስወገድ አገልግሎት ዋና ዳይሬክተር አቶ ይገዙ ዳባ  እንደገለጹት፤ የመንግሥት  መስሪያ ቤቶች በጋራ የሚጠቀሙባቸውን እንዲሁም ስትራቴጂያዊ እቃዎችንና አገልግሎቶችን ግዢ ለማቀላጠፍ ከአቅራቢዎች ጋር የሶስት ዓመት ውል ተዋውሏል ፡፡በዚህም መሠረት ግዥዎቹ በጊዜያቸው እየተከናወኑ መሆናቸውን ያብራሩት ዋና ዳይሬክተሩ ግዥውን ለማቀላጠፍም እያንዳንዱ የመንግሥት መስሪያ ቤት "ከማን ምን በምን ያህል ዋጋ" መግዛት እንደሚችል ዝርዝር መረጃ እንዲደርሰው መደረጉን ጠቁመዋል፡፡ያም ቢሆን ከአቅርቦት ጋር በተያያዘ የሚነሱ ቅሬታዎች አሁንም ድረስ መኖራቸውን ነው አቶ ይገዙ ያመለከቱት፡፡ተቋማት በግዥ እቅዳቸው ውስጥ "እቃዎችንና አገልግሎቶችን መቼ እንደሚፈልጓቸው በግልጽ ባለማስቀመጣቸውና አገልግሎቱም ከአቅራቢዎቹ ጋር ሲዋዋል በዓመት  ምን ያህል እቃ እንደሚያቀርቡ እንጂ ምን ያህሉን በየትኛው ጊዜ ማቅረብ እንዳለባቸው" ካለማስቀመጡ ጋር ተያይዞ የተከሰተ ችግር መሆኑን አስረድተዋል፡፡የአቅርቦት ችግሩ እንዳይፈጠር ለአንድ ዕቃ እስከ ሶስት ከሚደርሱ አቅራቢዎች ጋር ተዋውሎ እንደነበርም ነው ዋና ዳይሬክተሩ ያብራሩት፡፡አቅራቢዎቹ በተለያየ ምክንያት ማቅረብ በማይችሉበት ጊዜም ግዢውን በቂ ክምችት ወዳላቸው በማዛወርና ለአንድ ጊዜ በራሳቸው እንዲገዙ በማድረግ ችግሩን በጊዜያዊነት ለማቃለል መሞከሩን ገልጸዋል፡፡አገልግሎቱ ጨረታ አሸንፈው የተዋዋሉ አቅራቢዎች እቃዎቹን በሚፈለገው ጊዜና መጠን በማያቀርቡት ላይ ህጋዊ እርምጃ እየወሰደ አለመሆኑንም የፌደራል ዋና ኦዲተር ለምክር ቤቱ ባቀረበው ሪፖርቱ ማመልከቱ ይታወቃል፡፡የመንግሥት ግዥና ንብረት ማስወገድ አገልግሎት ዋና ዳይሬክተርም እቃዎችንና አገልግሎቶችን በተፈለገው መጠንና ጊዜ ባላቀረቡ አቅራቢዎች ላይ  በተለያየ ምክንያት ህጋዊ እርምጃ አለመወሰዱን አምነዋል፡፡ችግሩን በዘላቂነት ለመፍታት የመንግሥት  መስሪያ ቤቶች የሚፈልጓቸውን እቃዎች በመጠንና በጊዜ ለይተው እንዲያሳውቁ፣ አቅራቢዎችም በተቀመጠው ጊዜ ተፈላጊውን እቃ እንዲያቀርቡ የሚያስችል አሰራር መዘርጋቱን የአገልግሎቱ ዋና ዳይሬክተር አስታውቀዋል፡፡ከአዲሱ በጀት ዓመት ጀምሮ የመንግሥት  መስሪያ ቤቶች የሚፈልጉትን እቃና አገልግሎት በመጠንና ጊዜ ለአቅራቢዎች አሳውቀው የግዢ ትዕዛዝ በሰጡ ሰባት ቀናት ውስጥ ካላቀረቡላቸው መስሪያ ቤቶች ክፍያ ሲፈጽሙ  በውሉ መሰረት የተጣራ የጉዳት ካሳ የሚቆርጡበት ሰርኩላር ለማዕቀፍ ግዢ ተጠቃሚ መስሪያ ቤቶች ተላልፏል፡፡የማዕቀፍ ግዢዎች በተናጠል ተከናውነው ቢሆን ኖሮ መንግሥት በየዓመቱ ከ200 እስከ 300 ሚሊዮን ብር ያጣ እንደነበር ከአገልግሎቱ የተገኘው መረጃ ይጠቁማል-(ኢዜአ) ፡፡ 